# Brutopia

### Wikipedia

Brutopia on fiktiivinen valtio, joka esiintyy Aku Ankka -tarinoissa. Valtio mainitaan ensimmäisen kerran vuoden 1957 tarinassa Kylmä kauppa (A Cold Bargain). Maan kehitti kyseisen tarinan piirtäjä ja käsikirjoittaja Carl Barks.

Brutopia tulee todennäköisesti sanoista Brute ja Utopia.

## [muokkaa] Mitä tiedämme Brutopiasta?

Lukijoille ei ole kerrottu paljoakaan tästä maasta. Lähes kaikki tietomme kyseisestä valtiosta pohjautuu Carl Barksin ja Don Rosan tarinoihin.

Brutopia esiintyy Barksin tarinoissa ensimmäisen kerran tarinassa Kylmä kauppa. Siinä Roope Ankka ja brutopialainen (hänen nimeään ei koskaan mainittu) tavoittelevat bombastiumia, fiktiivistä "maailman harvinaisinta alkuainetta".

Tarinassa esiintyvä brutopialainen muistuttaa hätkähdyttävästi Neuvostoliiton silloista johtajaa Nikita Hruštšovia. Myöhemmin tarinan brutopialaisen piirteitä muutettiin enemmän "länsimaisiksi". Onkin ajateltu, että brutopialainen tyyppi olisi karikatyyri Hruštšovista ja Brutopia taas Neuvostoliitosta.

Barksin tarinassa esiintyy kaksi Brutopian tunnusta: Ensimmäinen niistä on lippu, jossa on tikari keltaisella pohjalla. Voinemme pitää sitä Brutopian lippuna. Samassa tarinassa näkyy myös Brutopian konsulaatin oven viereen tehdyt tunnukset. Näissä tunnuksissa esiintyy tuomarin nuija ja kahleet, se on mahdollisesti Brutopian vaakuna.

Barksin tarinassa Yksin rämemetsässä esiintyvä brutopialainen konsuli varastaa erään keksijän kehittämän sädelaitteen ja käyttää sitä aivopesemään keksijän, Roopen ja Akun sekä myöhemmin kokonaisen armeijan pataljoonan menemään Ankkalinnan lähistöllä sijaitsevalle rämeelle. Hän myös käyttää sädettä Ankkalinnan kaupunginvaltuustoon ja muihin asukkaisiin. Tarinassa hän mainitsee, että Brutopian työvoimaministeri tarvitsisi laitetta, sillä kukaan ei menisi vapaaehtoisesti brutopialaisten suolakaivoksiin. Hän myös mainitsee, että koneen ansiosta brutopialaiset työläiset eivät jatkuvasti karkailisi. Aluksi konsuli päättää myydä laitteen Brutopian hallitukselle (jotta Brutopia voisi valloittaa maailman), mutta lopulta hän päättää käyttää sädettä yksin. Hänen yrityksensä kuitenkin epäonnistuu Ankkojen ansiosta.

Don Rosan tarinassa Temppeliherrojen kätketty kruunu selviää, että Brutopia todennäköisesti sijaitsee jossain Siperiassa, tai ainakin sillä on siellä salainen sotilastukikohta. Brutopian sotakalustosta näemme hävittäjän ja sotalaivan. Kaikesta päätelle Brutopian sotabudjetti ei ole kovinkaan suuri, sillä sotalaivalla ei ole muuta aseistusta kuin tavalliset tykinkuulat.

Rosan tarinassa Nokkadamuksen kirous (The Curse of Nostrildamus) brutopialainen tekokuu putoaa taivaalta. Tämä tarkoittaa, että Brutopialla on oltava jonkin verran avaruusteknologiaa tai sitten se lähettää satelliittinsa jonkun muun valtion avustuksella kiertoradalle.

Mitä siis voimme päätellä? Brutopia on todennäköisesti jonkinasteinen diktatuuri, se harrastaa toisten vakoilua (tämä selviää tarinasta Hakkaa päälle! [Attaaaaaack!) ja on hyvin kiinnostunut Roope Ankan rahoista (tämäkin selviää samasta Hakkaa päälle! tarinasta).

Nähtävästi Brutopia muistuttaa sangen paljon entistä kuvaamme Itä-Euroopan maista. Brutopiassa käytetään Temppeliherrojen kätketty kruunu -tarinan mukaan kyrillistä kirjaimistoa.

Haettu osoitteesta http://fi.wikipedia.org../../../b/r/u/Brutopia.html

Luokat: Disneyn eläinmaailma | Fiktiiviset valtiot

##### Views

- Artikkeli
- Keskustelu
- Nykyinen versio

##### Etsi

##### Muilla kielillä

- English
- Nederlands